b'\n_START_ARTICLE_\nPolkovnik (ZDA)\n_START_PARAGRAPH_\nPolkovnik (izvirno angle\xc5\xa1ko Colonel; izgovorjava: \xcb\x88k\xc9\x9crn\xc9\x99l) je najvi\xc5\xa1ji poljsko-\xc4\x8dastni\xc5\xa1ki voja\xc5\xa1ki \xc4\x8din (pla\xc4\x8dilni razred: OF-06), ki je v uporabi v Kopenski vojni, Vojnem letalstvu in Korpusu mornari\xc5\xa1ke pehote ZDA. Ni\xc5\xbeji \xc4\x8din je podpolkovnik in vi\xc5\xa1ji brigadni general._NEWLINE_V drugih Uniformiranih slu\xc5\xbebah ZDA (Vojna mornarica ZDA, Obalna stra\xc5\xbea ZDA, \xc4\x8castni\xc5\xa1ki korpus javne zdravstvene slu\xc5\xbebe ZDA in \xc4\x8castni\xc5\xa1ki korpus Nacionalne oceanske in atmosferske administracije ZDA) mu ustreza \xc4\x8din kapitana, pri \xc4\x8demer pa je oznaka \xc4\x8dina ista: stiliziran orel.\n_START_SECTION_\nIzvor \xc4\x8dina\n_START_PARAGRAPH_\nAmeri\xc5\xa1ki \xc4\x8din polkovnika je neposredni naslednik istega \xc4\x8dina v Britanski kopenski vojski. Prvi polkovniki v Ameriki so bili iz vrst kolonialnih milic, ki so predstavljale rezervno sestavo Britanske kopenske vojske v ameri\xc5\xa1kih kolonijah. Ob izbruhu ameri\xc5\xa1ke osamosvojitvene vojne pa so kolonialne uprave podelile \xc4\x8din polkovanika ljudem, kateri so bili poobla\xc5\xa1\xc4\x8deni za ustanovitev in vodenje polka. Tako so bili prvi ameri\xc5\xa1ki polkovniki spo\xc5\xa1tovani ljudje z mo\xc4\x8dno povezavo z lokalnimi skupnostmi ter politiko, zaradi \xc4\x8desar so jih imenovali tudi vojak in dr\xc5\xbeavnik (soldier and statesman)._NEWLINE_Prva oznaka \xc4\x8dina polkovnika je bila sestavljena iz zlatih epolet, ki so bile no\xc5\xa1ene na modrih uniformah Kontinentalne vojske. Prva uporaba orla za oznako \xc4\x8dina pa je bila zabele\xc5\xbeena leta 1805, nato pa je bila leta 1810 uvedena kot uradna oznaka \xc4\x8dina.\n_START_SECTION_\n19. stoletje\n_START_PARAGRAPH_\n\xc4\x8cin polkovnika je bil dokaj redek v za\xc4\x8detku 19. stoletja, deloma zato ker je bila Kopenska vojska ZDA zelo majhna in je bil dose\xc5\xbeen \xc5\xa1ele po dolgih letih voja\xc5\xa1ke slu\xc5\xbebe, Med vojno leta 1812 je bilo imenovano veliko za\xc4\x8dasnih polkovnikov, pri \xc4\x8demer so bili to ve\xc4\x8dinoma brevetni \xc4\x8dini oz. so bili polkovni\xc5\xa1ki \xc4\x8dini preklicani po koncu vojne._NEWLINE_Med ameri\xc5\xa1ko dr\xc5\xbeavljansko vojno so imenovali do tedaj najve\xc4\x8dje \xc5\xa1tevilo polkovnikov, tako v Konfederacijski kot Zvezni vojski ZDA, pri \xc4\x8demer so bili v ta \xc4\x8din imenovani \xc4\x8dastniki, ki so poveljevali polku. Ker je bila ve\xc4\x8dina polkov formacija posameznih zveznih dr\xc5\xbeav in so bili hitro ustanovljeni, so polkovniki takih polkov prejeli naziv polkovnik prostovoljcev v primerjavi s polkovniki Regularne vojske, ki so prejeli \xc4\x8din pred vojno, ko so bili \xc4\x8dlani profesionalne kopenske vojske. Konfederacija je uporabljala edinstveno oznaka \xc4\x8dina polkovnika - tri zvezde na ovratniku uniforme. Robert E. Lee je tako nosil to oznako (v skladu z njegovim predvojnim \xc4\x8dinom), saj je zavrnil no\xc5\xa1njo oznake konfederacijskega generala reko\xc4\x8d, da bo sprejel redni generalski \xc4\x8din \xc5\xa1ele, ko bo jug dosegel samostojnost._NEWLINE_Po dr\xc5\xbeavljanski vojni je postal \xc4\x8din polkovnika ponovno redek, kar je trajalo vse do ameri\xc5\xa1ko-\xc5\xa1panske vojne, ko je bilo imenovano veliko brevetnih polkovnikov (med drugimi tudi Theodore Roosevelt in David Grant Colson).\n_START_SECTION_\n20. stoletje\n_START_PARAGRAPH_\nPrva in druga svetovna vojna predstavljata \xc4\x8das, ko je bilo imenovanih najve\xc4\x8d polkovnikov v zgodovini Oboro\xc5\xbeenih sil ZDA. To je bilo ve\xc4\x8dinoma posledica za\xc4\x8dasnih \xc4\x8dinov pripadnikov Nacionalne vojne in Vojske ZDA, ki so v mirnodobni Regularni vojski ve\xc4\x8dinoma imeli \xc4\x8din stotnika, med vojno pa so pridobili za\xc4\x8dasni \xc4\x8din polkovnika._NEWLINE_Med prvo svetovno vojno se je razvila tudi tradicija, da je na oznaki orlova glava usmerjena naprej, tako da gleda proti sovra\xc5\xbeniku. To pa je bilo v nasprotju z dotedanjimi pravili, katera so narekovala, da je oznaka \xc4\x8dina no\xc5\xa1ena na levi strani ovratnika, pri \xc4\x8demer je orlov kljun usmerjen navznoter proti nosil\xc4\x8devemu vratu. Dokumentacija in fotografsko gradivo pa dokazujejo, da se je ta tradicija obdr\xc5\xbeala \xc5\xa1e vse do druge svetovne vojne, nakar pa je bil sprejet stro\xc5\xbeji zakonik, ki je prepovedoval spreminjanje usmeritve orla na oznaki. Vojna mornarica ZDa je tudi sprejela to tradicijo in danes se pomorski kadeti u\xc4\x8dijo, da v vojnem \xc4\x8dasu kapitani zamenjajo oznake \xc4\x8dina (ki je ista kot oznaka \xc4\x8dina polkovnika), tako da orel gleda proti sovra\xc5\xbeniku ZDA._NEWLINE_Proti koncu korejske vojne so se standardizirali pogoji za napredovanje v \xc4\x8din in sicer so \xc4\x8dastniki v polkovnika povi\xc5\xa1ani po okoli 16-18 letih voja\xc5\xa1ke slu\xc5\xbebe; kljub temu pa so bili \xc5\xa1e med vietnamsko vojno imenovali za\xc4\x8dasni polkovniki. Zadnja imenovanja za\xc4\x8dasnih polkovnikov so iz poznih 70. let 20. stoletja; od takrat naprej so vsi polkovniki prejeli stalne \xc4\x8dine ob napredovanju. Trenutno velja, da \xc4\x8dastnik dose\xc5\xbee \xc4\x8din polkovnika po okoli 20-22 letih voja\xc5\xa1ke slu\xc5\xbebe.\n_START_SECTION_\nDana\xc5\xa1nji \xc4\x8din\n_START_PARAGRAPH_\nTrenutno ameri\xc5\xa1ki polkovniki po navadi poveljujejo pehotnim brigadam, letalskim divizijam oz. polkom in marinskim polkom. Polkovniki pa se nahajajo tudi na polo\xc5\xbeajih na\xc4\x8delniki \xc5\xa1taba divizij oz. agencij v mo\xc4\x8di letalskih armad._NEWLINE_Danes je oznaka \xc4\x8dina polkovnika no\xc5\xa1ena tako, da je orlova glava usmerjena navznoter proti nosil\xc4\x8devemu vratu. Od vseh \xc4\x8dastni\xc5\xa1kih \xc4\x8dinov Oboro\xc5\xbeenih sil ZDA oz. uniformiranih slu\xc5\xbeb ZDA ima le \xc4\x8din polkovnika razli\xc4\x8dne oznake \xc4\x8dina za desno in levo stran. Vsi drugi \xc4\x8dini se lahko nosijo tako na levi kot na desni strani, saj so narejeni tako, da ni problemov glede pravilne usmeritve oznake._NEWLINE_Polkovniki so v\xc4\x8dasih imenovani (ne pa nazivani) tudi polnopti\xc4\x8dji polkovniki (full-bird colonels), da se jih lo\xc4\x8di od podpolkovnikov, ki se jih tudi imenuje in naziva kot polkovnike. V Kopenski vojski ZDA je polkovniku, ki je bil izbran za napredovanje v \xc4\x8din brigadnega generala, dovoljeno, da uporablja Colonel (P) (P kot Promotable - napredujo\xc4\x8d), medtem ko podpisuje uradne dokumente. V vseh drugih rodovih Oboro\xc5\xbeenih sil oz. uniformiranih slu\xc5\xbebah ZDA pa \xc4\x8dastnik uporablja \xc4\x8din polkovnika vse do datuma dejanskega napredovanja._NEWLINE_Zaradi oznake \xc4\x8dina majorja in podpolkovnika (hrastov list) je nastal rek v Kopenski vojski ZDA: Potem ko odpadejo listi, ni ni\xc4\x8d med orlom in zvezdami, pri \xc4\x8demer so zvezde oznake \xc4\x8dina generalov._NEWLINE_Ve\xc4\x8dina polkovnikov Kopenske vojske ZDA opravi \xc5\xa1tudij na Vojnem kolid\xc5\xbeu Kopenske vojske ZDA v Carlisleju (Pensilvanija); v \xc4\x8din polkovnika so tako napredovani po okoli 20 letih voja\xc5\xa1ke slu\xc5\xbebe._NEWLINE_V ve\xc4\x8dini policijskih slu\xc5\xbebah v ZDA na\xc4\x8delnik policije nosi naziv polkovnika.'